Chandermohan.sharma@timesgroup.com इस फिल्म के लीड किरदार में नजर आ रहे अरविंद स्वामी ने 90 के दशक में 'रोजा' और 'बॉम्बे' जैसी सुपरहिट फिल्मों से पहचान बनाई। बॉक्स आफिस पर इन दोनों फिल्मों ने कामयाबी हासिल की तो वहीं अरविंद ने भी इन फिल्मों में अपने किरदार से खुद को बेहतरीन कलाकार साबित किया। चर्चा है, अरविंद साउथ के जानेमाने डायरेक्टर मणिरत्नम के खास चहेते स्टार्स में शामिल हैं और यही वजह है कि अब जब लंबे अर्से बाद उन्होंने कैमरे को दोबारा सामना किया तो इस बार भी उन्होंने मणिरत्नम की फिल्म 'कादल' के साथ। करीब तीन साल पहले अरविंद ने सिल्वर स्क्रीन पर 'कादल' के साथ वापसी की और उनकी यह फिल्म भी बॉक्स आफिस पर हिट साबित रही। सुनते हैं, इस फिल्म के डायरेक्टर तनुज भ्रमर अपनी इस फिल्म में लीड किरदार में सिर्फ अरविंद को ही लेना चाहते थे, यही वजह रही कि इस फिल्म को बनाने के लिए उन्हें कुछ इंतजार भी करना पड़ा। बता दें कि डायरेक्टर तनुज भ्रमर की बेशक हिंदी फिल्म इंडस्ट्री में पहचान न हो, लेकिन तनुज ने विदेश में अलग-अलग तरह के कई प्रॉजेक्ट पर काम किया और अपनी खास पहचान बनाई, अब जब तनुज अपनी पहली हिंदी फिल्म के साथ दर्शकों के सामने हाजिर हैं तो इस फिल्म का बेशक बॉक्स ऑफिस या ट्रेड में क्रेज़ नजर न आए, लेकिन लीक से हटकर कुछ नया देखने वाली क्लास को इस फिल्म का इंतजार है तो इसकी कुछ वजह अरविंद स्वामी की हिंदी फिल्मों में वापसी भी है, बेशक तनुज ने अपनी पहली हिंदी फिल्म के लिए एक अलग सब्जेक्ट चुना है। 'डियर डैड' का ट्रेलर देखने के लिए यहां क्लिक करें। कहानी : नितिन स्वामीनाथन (अरविन्द स्वामी) की फैमिली हर एंगल से एक हैप्पी फैमिली नजर आती है। दिल्ली की पॉश कॉलोनी में नितिन का आलीशान बंगला है। नितिन अपनी खूबसूरत वाइफ और अपने बेटे शिवम (हिमांशु शर्मा) और छोटी बेटी के रहता है। शिवम एक नामी बोर्डिंग स्कूल में पढ़ रहा है, फिलहाल शिवम अपनी फैमिली के साथ छुटिट्यां मनाने दिल्ली आया हुआ है। अब जब शिवम अपने दोस्तों के साथ वापसी कर रहा है तो नितिन चाहता है कि वह अपनी कार से शिवम को छोड़ने जाए, वहीं शिवम अपने दोस्तों के साथ ही जाना चाहता है लेकिन नितिन जब उसे कहता है कि रास्ते में उसे कुछ बेहद जरूरी बातचीत करनी है तो शिवम न चाहते हुए भी डैडी की कार में जाने को राजी हो जाता है। दिल्ली से शुरू हुई इस रोड जर्नी के दौरान नितिन जब शिवम को बताता है कि वह गे है और जल्दी ही अपनी फैमिली से अलग होने वाला है तो शिवम को अपने डैडी से नफरत हो जाती है। कहानी में टर्न उस वक्त आता है जब शिवम का बेस्ट फ्रेंड उसे बताता है कि गे होना एक बीमारी है और इसका इलाज किया जा सकता है तो शिवम अपने डैडी की इस बीमारी का इलाज कराने के लिए एक बंगाली बाबा के पास जाता है। ऐक्टिंग : लंबे अरसे बाद अरविंद स्वामी ने सिल्वर स्क्रीन पर वापसी की है। अपनी बेहतरीन ऐक्टिंग से अरविंद ने एक बार फिर खुद को ऐसा बेहतरीन कलाकार साबित किया जो हर किरदार को आसानी से निभा सकता है। शिवम के किरदार में हिमांशु शर्मा परफेक्ट हैं, फिल्म के कई सीन में हिमांशु ने बेहतरीन परफोर्मेंस की है। निर्देशन : तनुज ने एक बेहद सिंपल कहानी को एक रोड ट्रिप का प्लॉट बनाकर पेश किया है। तनुज ने एक पिता और बेटे के बीच बनते बिगड़ते रिश्तों को बॉक्स ऑफिस की परवाह किए बना सादगी से पेश किया है। यकीनन तनुज की इस स्क्रिप्ट में नयापन है, लेकिन डेढ घंटे की इस कहानी को उन्होंने इतनी धीमी रफ्तार से पर्दे पर उतारा है कि दर्शक किरदारों के साथ बंध नहीं पाता। फिल्म की फटॉग्रफ़ी का जवाब नहीं। संगीत : फिल्म का संगीत कहानी की डिमांड के मुताबिक है। क्यों देखें : अगर लीक से हटकर बनी फिल्मों के शौकीन हैं तो एकबार देख सकते हैं। 